

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.8** | 2024. gada 30. maijā |

**49.**

**Par pārvaldes uzdevuma deleģēšanu**

**sabiedrībai ar ierobežotu atbildību “MĒRNIECĪBAS DATU CENTRS”**

Saskaņā ar Ģeotelpiskās informācijas likuma 13. panta sesto daļu, pašvaldība, lai nodrošinātu savu funkciju un uzdevumu izpildi, par savu administratīvo teritoriju izveido un uztur augstas detalizācijas topogrāfiskās informācijas (turpmāk – ADTI) datubāzi atbilstoši Ministru kabineta noteiktajai augstas detalizācijas topogrāfiskās informācijas specifikācijai, veic iesniegtās informācijas pārbaudi un nodrošina datubāzes sadarbspēju ar centrālo datubāzi Ministru kabineta noteiktajā kārtībā. Pašvaldības dome nosaka augstas detalizācijas topogrāfiskās informācijas iesniegšanas un pieņemšanas kārtību. Atbilstoši Ģeotelpiskās informācijas likuma 13. panta septītajai daļai pašvaldībai ir tiesības deleģēt šā panta sestajā daļā minēto uzdevumu, slēdzot deleģējuma līgumu Valsts pārvaldes iekārtas likumā noteiktajā kārtībā.

Valsts pārvaldes iekārtas likuma 40. panta pirmā daļa noteic, ka publiska persona var deleģēt privātpersonai un citai publiskai personai (turpmāk – Pilnvarotā persona) pārvaldes uzdevumu, ja Pilnvarotā persona attiecīgo uzdevumu var veikt efektīvāk. Savukārt 40. panta otrā daļa nosaka, ka privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot šā likuma 41. panta otrās un trešās daļas noteikumus.

Atbilstoši Ģeotelpiskās informācijas likuma 26. panta trešajai daļai un septītajai prim daļai maksa par augstas detalizācijas topogrāfiskās informācijas pārbaudi, reģistrāciju datubāzē, sagatavošanu un izsniegšanu no vietējās pašvaldības datubāzes veicama vietējās pašvaldības saistošajos noteikumos paredzētajā kārtībā, un vietējā pašvaldība savos saistošajos noteikumos nosaka maksu par tās turējumā esošās ģeotelpiskās informācijas izmantošanu, ģeotelpiskās informācijas pakalpojumiem un maksas piemērošanas kārtību.

Ar Ogres novada pašvaldības domes 2022. gada 31. marta lēmumu “Par Ogres novada pašvaldības saistošo noteikumu Nr. 12/2022 “Par augstas detalizācijas topogrāfiskās informācijas aprites kārtību Ogres novadā” pieņemšanu” (sēdes protokols Nr. 6, 35.) pieņemti Ogres novada pašvaldības saistošie noteikumi Nr. 12/2022 “Par augstas detalizācijas topogrāfiskās informācijas aprites kārtību Ogres novadā”.

2023. gada 1. jūnijā starp Ogres novada pašvaldību (turpmāk – Pašvaldība) un sabiedrību ar ierobežotu atbildību “MĒRNIECĪBAS DATU CENTRS” (turpmāk – SIA “MDC”) tika noslēgts pārvaldes uzdevumu deleģēšanas līgums “Par Ogres novada augstas detalizācijas topogrāfiskās informācijas datu bāzes uzturēšanu”, reģistrācijas Nr. 5-1.1/2023-553, kura darbības termiņš beidzas 2024. gada 31. maijā, līdz ar to ir nepieciešams noslēgt jaunu deleģēšanas līgumu.

SIA “MDC” ADTI datubāzi Ogres novadā (tajā skaitā bijušajā Ķeguma novadā un Lielvārdes novadā) uztur no 2008. gada līdz šim brīdim, SIA “MDC” ir veiksmīgi darbojies un nav saņemtas sūdzības.

Atbilstoši Valsts pārvaldes iekārtas likuma 42. panta pirmajai daļai, privātpersonai, kurai pašvaldība deleģē pārvaldes uzdevumu, jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus.

Pašvaldība iepriekšējo sadarbību ar SIA “MDC” novērtē atzinīgi, kā arī, lai nepārtrauktu un neapgrūtinātu pakalpojuma saņēmēju (Ogres novada iedzīvotāju) ar iespējamām problēmām, kuras varētu rasties pārejas periodā, uzskata, ka sadarbības turpināšana ar SIA “MDC” ir lietderīga un efektīva.

Atbilstoši SIA “MDC” 2024. gada 16. maijā sniegtajai informācijai “Pārskats par 2023. gada deleģēto uzdevumu izpildi” (Pašvaldībā reģistrēts ar Nr. 2-4.1/2592) SIA “MDC” norāda arī aktuālo informāciju par kritērijiem (tiesīgums, pieredze, reputācija, resursi, personāla kvalifikācija).

SIA “MDC” ir dibināts 2006. gada 2. jūnijā ar mērķi uzturēt kvalitatīvus topogrāfiskus datus pašvaldībās. SIA “MDC” darbības nosaukums “*Datu apstrāde, uzturēšana un ar to saistītās darbības*” (avots: Valsts ieņēmumu dienests). SIA “MDC” ir vecākais uzņēmums, kas sāka piedāvāt pašvaldībām ADTI datubāzes uzturēšanas pakalpojumus. Par SIA “MDC” labu atpazīstamību un reputāciju liecina tas, ka šobrīd SIA “MDC” pilnīgi vai daļēji darbojas 21 pašvaldības teritorijās. Pirms administratīvi teritoriālās reformas (2021. gada 1. jūlijā) šis uzņēmums uzturēja ADTI datubāzi 44 pašvaldībās, tostarp Rīgas reģionā.

SIA “MDC” ir sniegusi informāciju par informācijas tehnoloģiju resursiem, programmatūrām un to licencēm:

*“- Visiem darbiniekiem tiek nodrošināts dators ar licencētām datorprogrammām, antivīrusa programmatūrām, kā arī ar profesionālo grafisko CAD programmatūru:* ***Bentley sistēmas produktu (MicroStation PowerDraft utlm.) 9 licences****.*

* *ADTI datu specifikācijas pārbaudei tiek izmantotas specializētās programmatūras (TopoScan, GeoScan, MicroStation PowerDraft u.c.).*
* *ADTI datus aizsargājam ar ugunsmūri un antivīrusu programmatūru, kā arī veidojam ADTI datubāzes vairākas rezerves kopijas.*
* *ADTI failu sistēmas datiem tiek veidota kopija telpiskā datubāzē (PostgreSQL ar PostGIS), kas nodrošina datu publicēšanu karšu pārlūkā topografija.lv un tīmekļa servisu (OGC WMS) veidā (ar MapServer). Gan karšu pārlūkam, gan OGC WMS tīmekļa servisiem tiek nodrošināta lietotāju piekļuves kontrole ar lietotājvārda un paroles pārbaudi.*
* *ATIS datu apstrādei izmantojam QGIS bezmaksas programmatūru.*”

Saskaņā ar SIA “MDC” sniegto informāciju tā nodarbina **12 darbiniekus**, no kuriem 9 ir augstākā vai vidējā profesionālā izglītība nozarē, 3 ir cita augstākā izglītība. ADTI darbus drīkst pārbaudīt personas ar kvalifikāciju, kas atbilst Ģeotelpiskās informācijas likuma 10. panta trešās daļas un Ministru kabineta 2012. gada 24. aprīļa noteikumu Nr. 281 “Augstas detalizācijas topogrāfiskās informācijas un tās centrālās datubāzes noteikumi” 77. punkta prasībām. MDC šāda kvalifikācija ir 10 darbiniekiem. Pārējiem pieredze nozarē atbilst prasībām, kas bija noteiktas sertifikāta iegūšanai zemes ierīcībā, zemes kadastrālajā uzmērīšanā un ģeodēziskajos darbos.

Papildus Ģeotelpiskās informācijas likumā noteiktajam SIA “MDC” nodrošina pašvaldības darbiniekiem iespēju pārlūkot un iegūt augstas detalizācijas topogrāfisko informāciju interneta vietnē <https://topografija.lv>. ADTI datubāzes karšu pārlūks www.topografija.lv darbojas 24/7 režīmā ar kontrolētu piekļuvi katram lietotājam (tai skaitā arī pašvaldības darbiniekiem). Portālā redzamas arī ielu sarkanās līnijas un citi darbam nepieciešamie ģeotelpiskās informācijas slāņi (VZD kadastra dati, VZD adreses, dažādu gadu ortofoto kartes, TAPIS dati utt.) tiešsaistes režīmā.

Pašvaldības darbiniekiem ir piekļuve ADTI darbu reģistra sistēmai <https://mdc.fiber.lv>, kas darbojas 24/7 režīmā un tajā dati uzkrāti no 2008. gada.

SIA “MDC” ir viens no lielākajiem ADTI datubāzes uzturēšanas pakalpojuma sniedzējiem ar atbilstošiem resursiem, kā arī patreizējā deleģējuma līguma ietvaros ir uzkrājis lielu datu apjomu ar reģistrētiem darbiem, kas pieejami SIA “MDC” uzturētajā ADTI darbu reģistra sistēmā https://mdc.fiber.lv un darbojas 24/7 režīmā. Pašvaldības pārstāvju sadarbība ar SIA “MDC” ir saprotama un konstruktīva, kā arī Pašvaldībā nav saņemtas sūdzības saistībā ar SIA “MDC” pakalpojumiem.

Lai izvērtētu citu ADTI uzturētāju pieredzi, tika apkopota informācija par ADTI uzturētāju apkalpoto pašvaldību skaitu uz šo brīdi un ADTI uzturētāju reģistrācijas datumu Uzņēmumu reģistrā (turpmāk – UR). Pašvaldība apkopoja informāciju par esošo Ogres novada ADTI uzturētāju (SIA “MDC”) un vēl trīs lielākajiem ADTI uzturētājiem Latvijā, proti:

1. sabiedrība ar ierobežotu atbildību “MĒRNIECĪBAS DATU CENTRS” reģistrēta UR 2006. gada 2. jūnijā, apkalpo 21 pašvaldību (avots, <https://mdc.lv/>);
2. sabiedrība ar ierobežotu atbildību “Ģeotelpiskie risinājumi” reģistrēta UR 2010. gada 10. februārī, apkalpo 5 pašvaldības (avots, <https://geotelpa.lv/>);
3. SIA “ĢeoDati” reģistrēta UR 2010. gada 26. aprīlī, apkalpo 4 pašvaldības (avots, <https://www.geodati.lv/>);
4. SIA “TOPO DATI” reģistrēta UR 2003. gada 7. martā, apkalpo 11 pašvaldības (avots, <https://topodati.lv/>).

Secināms, ka SIA “MDC” ir viens no uzņēmumiem ar vislielāko pieredzi ADTI datubāzes uzturēšanas pakalpojumu jomā ar vislielāko skaitu pašvaldību, kurām tiek nodrošināti minētie pakalpojumi.

Ņemot vērā minēto, Pašvaldība secina, ka Pilnvarotā persona, kas specializējusies ADTI datu uzturēšanā, šo uzdevumu var veikt efektīvāk, jo tā pārvaldes uzdevumu var izpildīt ar mazākiem izdevumiem (resursiem), ar mazāku administratīvo slogu un labākiem rezultātiem (ātrāk un kvalitatīvāk).

Deleģējot SIA “MDC” Ģeotelpiskās informācijas likuma 13. panta sestajā daļā noteikto pārvaldes uzdevumu – izveidot un uzturēt par Ogres novada administratīvo teritoriju augstas detalizācijas topogrāfiskās informācijas datubāzi atbilstoši Ministru kabineta noteiktajai augstas detalizācijas topogrāfiskās informācijas specifikācijai, veikt iesniegtās informācijas pārbaudi un nodrošināt datubāzes sadarbspēju ar centrālo datubāzi Ministru kabineta noteiktajā kārtībā, SIA “MDC” to varēs veikt efektīvāk, jo:

1) lai Pašvaldība varētu uzturēt ADTI datubāzi, tai būtu nepieciešams specifisks datorprogrammu un datortehnikas nodrošinājums, kā arī būtu jāalgo darbinieki ar speciālām zināšanām, pieredzi un normatīviem aktiem atbilstošu kvalifikāciju, kā rezultātā pašvaldībai būtu nepieciešami lieli ieguldījumi, kā arī būtu jāsedz ikdienas izmaksas šī darba veikšanā;

2) Pašvaldībai ADTI datubāzes uzturēšana nebūtu saimnieciski izdevīga, un persona, kuras rīcībā jau ir atbilstoša tehnika, minētās datubāzes uzturēšanu varētu veikt efektīvāk;

3) ADTI datubāzes uzturēšana labā kvalitātē ir svarīgs faktors, lai ne tikai Ogres novada pašvaldība, bet arī inženierkomunikāciju turētāji un projektētāji būtu nodrošināti ar objektīviem datiem.

Ņemot vērā sadarbības pieredzi ar SIA “MDC”, Ogres novada pašvaldība secina, ka privātpersona, kas specializējusies ADTI datu uzturēšanā, šo uzdevumu var izpildīt kvalitatīvāk un ar augstāku ekonomisko efektivitāti. Deleģējot šo uzdevumu privātpersonai, pašvaldība var ietaupīt resursus vairākās pozīcijās, proti, kvalificēts speciālists un tā aizvietotājs uz prombūtnes laiku, darbavieta ar datoru, profesionālās grafiskās programmatūras, datu izsniegšana, uzturēšana, apmaiņa ar valsts iestādēm un rēķinu administrēšana. Tāpat pašvaldība secina, ka SIA “MDC” atbilst Valsts pārvaldes iekārtas likuma 42. panta pirmās daļas kritērijiem, un šim uzņēmumam ir lietderīgi deleģēt ADTI uzturēšanas funkciju.

Pamatojoties uz Ģeotelpiskās informācijas likuma 13. panta sesto un septīto daļu, Valsts pārvaldes iekārtas likuma 40. panta pirmo un otro daļu, 41. panta pirmo daļu, 42. panta pirmo daļu un 43. panta otro, trešo un piekto daļu,

**balsojot: ar 22 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. Deleģēt Ogres novada pašvaldības pārvaldes uzdevumu – par Ogres novadu izveidot un uzturēt augstas detalizācijas topogrāfiskās informācijas datubāzi atbilstoši Ministru kabineta noteiktajai augstas detalizācijas topogrāfiskās informācijas specifikācijai, veikt iesniegtās informācijas pārbaudi un nodrošināt datubāzes sadarbspēju ar centrālo datubāzi Ministru kabineta noteiktajā kārtībā, sabiedrībai ar ierobežotu atbildību (turpmāk – SIA) “MĒRNIECĪBAS DATU CENTRS”, reģistrācijas Nr. 40003831048.
2. Slēgt deleģēšanas līgumu ar SIA “MĒRNIECĪBAS DATU CENTRS” par augstas detalizācijas topogrāfiskās informācijas datubāzes izveidošanas un uzturēšanas uzdevuma veikšanu Ogres novadā, nosakot līguma darbības termiņu 5 (pieci) gadi (turpmāk – Deleģēšanas līgums) saskaņā ar šī lēmuma pielikumu.
3. Uzdot Ogres novada pašvaldības Centrālās administrācijas Nekustamo īpašumu pārvaldes nodaļai:

3.1. saskaņot Deleģēšanas līguma projektu ar Vides aizsardzības un reģionālās attīstības ministriju,

3.3. pēc Deleģēšanas līguma projekta saskaņošanas ar Vides aizsardzības un reģionālās attīstības ministriju organizēt Deleģējuma līguma parakstīšanu;

3.4. par noslēgto Deleģēšanas līgumu informēt Ogres novada pašvaldības Centrālās administrācijas Komunikācijas nodaļu;

3.5. veikt Deleģēšanas līguma izpildes kontroli.

1. Uzdot Ogres novada pašvaldības Centrālas administrācijas Komunikācijas nodaļai informāciju par noslēgto Deleģēšanas līgumu publicēt Ogres novada pašvaldības oficiālajā tīmekļvietnē <https://www.ogresnovads.lv/lv> piecu darbdienu laikā no Deleģēšanas līguma noslēgšanas dienas, ievērojot Valsts pārvaldes iekārtas likuma prasības.
2. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)